**Referat fra styremøte i FF-OsloMet 27. august 2019**

Til stede: Inger-Lise Neslein, Erik Dahlgren, Silje Elisabeth Skuland, Bjørn Ervik, Ismail Hassan, Bennedichte Olsen, Anne-Catrine Wolden og Arve Angen (referent)

Forfall: Nina Gram Garman

Innkalling og referat fra forrige styremøte ble godkjent.

**Idf-saker**

Forhandlingssaker:

73/19 – Omdisponering av lokaler – P32-N070.105

Saken gjelder omdisponering av P32-N070.105 fra møterom/seminarrom til arbeidsplasser for stipendiater.

Eiendom satte i gang ombygging av P32-N070.105 før sommeren, etter instruks fra ledelsen ved Fakultet HV. Dette ble gjort før det ble forhandlet i idf. Slike ombygginger er en forhandlingssak mellom partene. Ombyggingen ble siden stoppet, etter at det kom frem at det var motforestillinger mot ombyggingen.

Rommet er det største møterommet i P32, og det har også vært en del brukt i forbindelse med arrangementer etter arbeidstid. Det har et lite kjøkken. Ifølge Eiendom har rommet vært relativt lite brukt.

Saken har vært oppe i AMU. AMU støtter omgjøringen.

Styret mener denne saken bør opp i lokalt-idf først.

Drøftingssaker:

74/19-Revisjon av valgreglement

Forslaget til vedtak er at universitetsstyret vedtar revidert valgreglement for OsloMet. Det foreslås at OsloMet skal ha ett, felles valgreglement for alle valg til styringsorgan ved universitetet.

Fakultetsstyrene skal bestå av 13 medlemmer, mens SVA-styret skal ha 7 medlemmer.

Vi ønsker at det skal være 4 ansattrepresentanter i SVA-styret, og det skal være 1 representant fra hvert institutt. Vi tar det opp dette nok en gang i idf.

75/19-Nedlegging av bachelorstudiet og oppheving av bachelorgraden i samfunnsernæring.

Bakgrunnen for den ønskede nedleggingen er studiets resultater i undersøkelser og evaluering, problemer med lav rekruttering og relativt høyt frafall, samt en økonomisk analyse.

Selv om nedleggingen nok er godt begrunnet, er styret bekymret om dette vil føre til en ytterligere utarming av studiested Kjeller. Styret ønsker å vite hva som vil skje med de berørte ansatte. Skal de f.eks. flyttes til Pilestredet. Hvordan skal vi styrke miljøet på Kjeller?

76/19-Satsing på sosialfagene

Forslaget til vedtak er at styret tar plan for utvikling av sosialfagene ved OsloMet til orientering, og ber rektor følge opp på egnet måte.

Styret tok saken til etterretning.

77/19-Nye retningslinjer for arbeidsplaner

Forslag til vedtak er at partene støtter det fremlagte forslaget til nye retningslinjer for arbeidsplaner.

Høsten 2017 ble det nedsatt et partssammensatt utvalg med følgende mandat: Å kartlegge hvordan arbeidsplaner blir praktisert ved OsloMet, hvilke styringsverktøy sammenlignbare institusjoner i Norge praktiserer og fremme forslag til styringsverktøy for å planlegge forskning og undervisning for den enkelte medarbeider ved OsloMet.

Utvalgets arbeid er avsluttet, og sluttrapporten er vedlagt.

Styret mener det er mye bra i det nye forslaget, men at det er noen punkter som det som bør rettes opp i. Erik har skrevet en rekke kommentarer som vi tar videre til idf-møtet.

78/19-Retningslinjer for fakultetsstyrer og forretningsorden

Forslaget til vedtak er at partene støtter forslag til retningslinjer og forretningsorden for fakultetsstyrer.

Mandat er nytt. Reglementet bør diskuteres av universitetsstyret. Nå er det ikke satt opp som sak der siden det er delegert til rektor.

Forretningsorden: Det står at dekanen kan fremme saker. Men styremedlemmer må også kunne fremme vedtakssaker til styret, det bør komme frem.

Fakultetsstyrets rolle bør også komme klarere frem.

Mandat for styret på SVA mangler.

Orienteringssaker:

84/19-Administrasjonen orienterer

Det skal være en utredning av hvordan vi organiserer fellestjenestene, og det foreligger et forslag til mandat og sammensetning for styringsgruppen og referansegruppen.

Bjørn er med i referansegruppen.

Arve er vara for Ingvild (NTL) i styringsgruppen.

85/19-Tjenestemannsorganisasjonene orienterer.

Vi orienterer om det ekstraordinære årsmøtet, med valg på ny leder.

**Hva rører seg på fakultet-senter-fa**

Det var en runde rundt bordet om aktuelle saker ved den enkelte fakultet, senter og FA.

En sak som gikk igjen hos flere var den foreslåtte sentraliseringen av økonomiområdet. Det er snakk om at 10 årsverk skal sentraliseres, inn til Fellesadministrasjonen. De berørte skal ha fått beskjed om flyttingen.

På Fak. SAM var partene i idf i utgangspunktet imot flyttingen.

I idf i FA ble det lagt vekt på at dette må være en forsvarlig prosess ute på fakultetene, og at de må være rigget på Økonomiavdelingen før overflyttingen finner sted. Det vil der bli en omorganisering, hvor kanskje får enda en seksjonssjef.

I idf på LUI ble det uttrykt bekymring for at dette kunne innebære flytting av ansatte fra Kjeller inn til Pilestredet.

Vi må ta opp saken i sentralt IDF.

**Ledervervet FF-OsloMet**

Inger-Lise er innstilt av valgkomiteen som ny leder. Hvis Inger-Lise blir valgt, vil hun ha 30%-stilling som leder. Arve har mulighet til å jobbe 20% mer, altså 70% som nestleder, hvis styret ønsker det.

Audun Sanderud er klar for å overta som ny leder for klubben på Fakultet HV, og som nytt styremedlem.

Vi må ha ekstraordinært årsmøte for å velge nye leder. Styret mente det var lurt å slå dette sammen med medlemsmøtet om 2.5.1-forhandlingene. Vi starter da med årsmøtet. Arve kaller inn på e-post. I denne e-posten er det viktig at det også står noe om at de som har fått lønnsøkning etter 1. januar 2018 ikke vil bli prioritert ved høstens forhandlinger.

**Aktiviteter høst 2019**

Det ble delt ut en oversikt over FF-OsloMets aktiviteter i høst.

Styret ble spesielt bedt om å merke seg tidspunktet for ou-seminar i Spania, som blir i uke 47.

**Eventuelt**

Anne-Drag har sagt at hun kan bistå ved flettingen av de prioriterte lønnskravene i 2.5.1-forhandlingene.

Arve kaller inn i kalenderen styremøtene i høst. Styret skal også ha et møte 26. september, for å kvalitetssikre felles kravliste.

Bennedichte orienterte om sak på Fak. SAM, om problematikken rundt åremålsstilling/fast stilling.